TLU SA: Soveel plaasaanvalle, -moorde al vanjaar (Foto: Reint Dykema) Daar was vanjaar reeds minstens 141 plaasaanvalle en 26 plaasmoorde. Volgens TLU SA was daar ŉ afname in geweldsmisdade toe die inperkingsmaatreëls van krag geword het. Die landbou-organisasie het tussen Januarie en Maart vanjaar 71 aanvalle en 14 moorde aangeteken. “Sedertdien is daar egter ’n styging van geweldsmisdade tot dieselfde vlakke as voor die inperking, en tussen April en Junie was daar reeds weer 68 aanvalle en 12 moorde onder die boeregemeenskap gepleeg,” het genl.maj. Chris van Zyl, TLU SA se adjunk-hoofbestuurder, gesê. Volgens die organisasie blyk dit egter dat sy raad oor beveiliging en paraatheid bydra om plaasbewoners teen moord te beskerm. “Dit is duidelik dat doeltreffende weerstand en die toepassing van noodweerbeginsels tot gevolg gehad het dat etlike aanvallers doodgeskiet is of ernstige skietwonde opgedoen het. “Dit getuig van boere wat sodanige vlakke van paraatheid gehandhaaf het dat die aanvallers nie in staat was om hulle te verras en onkant te betrap nie. ’n Bewustheid van vreemde of onnatuurlike aanduidings en onmiddellike toegang tot ’n vuurwapen het onskuldige lewensverlies en ernstige beserings verhoed.” (Argieffoto) Die uiters hoë vlakke van geweld teen slagoffers is volgens Van Zyl buite verband met die ooglopende motiewe soos roof en diefstal van kontant, vuurwapens en verhandelbare goedere soos rekenaars en selfone. “Georganiseerde landbou beskik nie oor die kapasiteit om hofsake van begin tot einde te moniteer om te bevestig wat die ware motiewe in aanvalle was nie. “Die analise van vermoorde slagoffers dui onteenseglik daarop dat wit boere, gesinne en plaaswerkers meer as twee derdes van vermoorde slagoffers uitmaak. Die besondere hoë vlakke van geweld en onbeskaamde marteling getuig van ’n hoë vlak van rassehaat wat ons baie bekommerd stem.” TLU SA het ŉ beroep op boere gedoen om paraat te wees en in plaaswagte saam te werk om plaasveiligheid te versterk. “Ofskoon plaasaanvalle steeds ŉ prioriteitsmisdaad is, word daar nie soveel personeel aan dié misdade toegewys as wat ander prioriteitsmisdade ontvang nie. Die bron van die probleem is die regering se tekort aan wil om die lewens van boere te beskerm.”